Document ID: 32003D0753

Απόφαση αριθ. 191
της 18ης Ιουνίου 2003
σχετικά με την αντικατάσταση των εντύπων Ε 111 και Ε 111 B από την ευρωπαϊκή κάρτα ασφάλισης ασθένειας
(Κείμενο που παρουσιάζει ενδιαφέρον για τον ΕΟΧ και τη συμφωνία ΕΕ/Ελβετίας)
(2003/753/ΕΚ)
Η ΔΙΟΙΚΗΤΙΚΗ ΕΠΙΤΡΟΠΗ,
Έχοντας υπόψη:
την απόφαση αριθ. 189 της διοικητικής επιτροπής, της 18ης Ιουνίου 2003, η οποία εισάγει μία ευρωπαϊκή κάρτα ασφάλισης ασθένειας προς αντικατάσταση των εντύπων, τα οποία είναι αναγκαία για την εφαρμογή των κανονισμών του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72, σχετικά με την πρόσβαση στην υγειονομική περίθαλψη κατά την διάρκεια προσωρινής διαμονής σε κράτος μέλος άλλο από το αρμόδιο κράτος ή το κράτος κατοικίας(1),
την απόφαση αριθ. 190 της διοικητικής επιτροπής, της 18ης Ιουνίου 2003, σχετικά με τα τεχνικά χαρακτηριστικά της ευρωπαϊκής κάρτας ασφάλισης ασθένειας(2),
την απόφαση αριθ. 187 της διοικητικής επιτροπής, της 27ης Ιουνίου 2002, σχετικά με τα υποδείγματα των εντύπων, τα οποία είναι αναγκαία για την εφαρμογή των κανονισμών (ΕΟΚ) αριθ. 1408/71 και (ΕΟΚ) αριθ. 574/72 (E 111 και Ε 111 B)(3),
Εκτιμώντας τα ακόλουθα:
(1) Στην ανακοίνωση της Επιτροπής τής 17ης Φεβρουαρίου 2003 σχετικά με την εισαγωγή της ευρωπαϊκής κάρτας ασφάλισης ασθένειας(4), προβλέπεται ένα σχέδιο για την προοδευτική αντικατάσταση σε τρία στάδια των εντύπων, τα οποία είναι επί του παρόντος αναγκαία για την λήψη υγειονομικής περίθαλψης κατά την διάρκεια προσωρινής διαμονής σε κράτος μέλος άλλο από το αρμόδιο κράτος ή το κράτος κατοικίας. Το πρώτο στάδιο (από την 1η Ιουνίου 2004), συνίσταται στην εισαγωγή της ευρωπαϊκής κάρτας για την αντικατάσταση μόνον των εντύπων Ε 111 και Ε 111 B, τα οποία είναι τα συνηθέστερα χρησιμοποιούμενα έντυπα από τους ευρωπαίους πολίτες, οι οποίοι διακινούνται εντός της Κοινότητας.
(2) Για να αποφευχθεί η ανάγκη απόσυρσης των εντύπων Ε 111 και Ε 111 B, τα οποία εκδόθηκαν πριν από την έναρξη ισχύος της ευρωπαϊκής κάρτας και τα οποία εξακολουθούν να είναι έγκυρα, πρέπει να εξασφαλισθεί, ότι τα έντυπα εξακολουθούν να γίνονται δεκτά επί της ίδιας βάσης, όπως και η ευρωπαϊκή κάρτα, έως τις 31 Δεκεμβρίου 2004 το αργότερο.
(3) Στη σημερινή του κατάσταση, ο κανονισμός (ΕΟΚ) αριθ. 1408/71 του Συμβουλίου(5) προβλέπει διαφορετικά δικαιώματα για την πρόσβαση σε υγειονομική περίθαλψη κατά την διάρκεια προσωρινής διαμονής σε κράτος μέλος άλλο από το αρμόδιο κράτος ή το κράτος κατοικίας, ανάλογα με την κατηγορία, στην οποία ανήκουν τα ασφαλισμένα πρόσωπα, διακρίνοντας μεταξύ της "άμεσα αναγκαίας περίθαλψης" και της "αναγκαίας περίθαλψης". Όσο ισχύει η διάκριση αυτή, οι κάρτες πρέπει να φέρουν είτε την ένδειξη "E 111" είτε την ένδειξη "E 111+".
(4) Λαμβάνοντας υπόψη την διαφοροποίηση των εθνικών καταστάσεων, όσον αφορά στις κάρτες ασφάλισης ασθένειας και κοινωνικής ασφάλισης, είναι σαφώς αναγκαίο να προβλεφθεί, ότι τα κράτη μέλη, τα οποία δεν διαθέτουν επί του παρόντος κάρτα ασφάλισης ασθένειας μπορούν να ζητήσουν μία μεταβατική περίοδο, παρέχοντας στους φορείς τους την δυνατότητα να εισαγάγουν την ευρωπαϊκή κάρτα υπό τις βέλτιστες δυνατές συνθήκες. Ωστόσο, οποιαδήποτε τέτοια μεταβατική περίοδος, η οποία υποχρεώνει τους φορείς των άλλων κρατών μελών να εξακολουθήσουν να χρησιμοποιούν έντυπα παράλληλα με την κάρτα, πρέπει να περιορισθεί στο απολύτως αναγκαίο διάστημα και σε κάθε περίπτωση να περατωθεί το αργότερο έως την 31η Δεκεμβρίου 2005.
(5) Τα νέα κράτη μέλη μπορούν να επωφεληθούν από μία μεταβατική περίοδο με τις ίδιες ρυθμίσεις. Πρέπει να ενημερώσουν τη Διοικητική Επιτροπή για την επιθυμία τους να επωφεληθούν από αυτή την μεταβατική περίοδο πριν από την 1η Ιουνίου 2004,
ΑΠΟΦΑΣΙΖΕΙ:
Άρθρο 1
Με ισχύ από την 1η Ιουνίου 2004 η ευρωπαϊκή κάρτα ασφάλισης ασθένειας (εφεξής "ευρωπαϊκή κάρτα") αντικαθιστά τα έντυπα Ε 111 και Ε 111 B, τα οποία προβλέπονται από την απόφαση αριθ. 187, για τους σκοπούς απόδοσης των δαπανών της περίθαλψης, η οποία χορηγείται κατά την διάρκεια προσωρινής διαμονής σε κράτος μέλος άλλο από το αρμόδιο κράτος ή το κράτος κατοικίας.
Τα έντυπα Ε 111 και Ε 111 B, τα οποία έχουν εκδοθεί πριν από την 31η Μαΐου 2004, εξακολουθούν να ισχύουν έως την 31η Δεκεμβρίου 2004 το αργότερο, εκτός εάν η ημερομηνία λήξης, η οποία αναφέρεται σε αυτά, είναι προγενέστερη.
Άρθρο 2
Η ευρωπαϊκή κάρτα φέρει είτε την ένδειξη "Ε 111+", παρέχοντας το δικαίωμα στον κάτοχό της να λαμβάνει την αναγκαία περίθαλψη κατά την διάρκεια προσωρινής διαμονής, είτε την ένδειξη "Ε 111", παρέχοντας στον κάτοχό της το δικαίωμα να λαμβάνει μόνον την άμεσα αναγκαία περίθαλψη κατά την διάρκεια προσωρινής διαμονής.
Άρθρο 3
Τα κράτη μέλη προβαίνουν στις πρακτικές και τεχνικές ρυθμίσεις εισαγωγής της ευρωπαϊκής κάρτας από την 1η Ιουνίου 2004.
Οι ρυθμίσεις αυτές μπορούν να αφορούν, παραδείγματος χάριν, την σταδιακή αντικατάσταση των υφισταμένων εθνικών καρτών ασφάλισης ασθένειας από νέες κάρτες, οι οποίες ενσωματώνουν την ευρωπαϊκή κάρτα.
Άρθρο 4
Τα κράτη μέλη ενημερώνουν την διοικητική επιτροπή πριν από την 1η Μαρτίου 2004 για τα σχέδιά τους εισαγωγής της ευρωπαϊκής κάρτας.
Άρθρο 5
Με την επιφύλαξη του άρθρου 1, τα κράτη μέλη, των οποίων οι φορείς δεν διαθέτουν κάρτα ασφάλισης ασθένειας κατά την στιγμή της έγκρισης της παρούσας απόφασης, μπορούν να επωφεληθούν από μία μεταβατική περίοδο, η οποία δεν μπορεί να παραταθεί πέρα από την 31η Δεκεμβρίου 2005. Τα κράτη μέλη, τα οποία επιθυμούν να κάνουν χρήση της μεταβατικής περιόδου, ενημερώνουν την διοικητική επιτροπή το αργότερο έως την 1η Δεκεμβρίου 2003. Η διοικητική επιτροπή καταρτίζει τον κατάλογο των κρατών μελών, οι φορείς των οποίων θα μπορούν να συνεχίσουν να εκδίδουν έντυπα Ε 111 και Ε 111 B, και καθορίζει την ημερομηνία λήξης της μεταβατικής περιόδου, η οποία ζητήθηκε από αυτά.
Έως τη λήξη της μεταβατικής περιόδου, η οποία προβλέπεται για το κράτος μέλος του αρμόδιου φορέα ή του φορέα κατοικίας, τα έντυπα Ε 111 και Ε 111 B αναγνωρίζονται και γίνονται δεκτά υπό τις ίδιες συνθήκες με αυτές της ευρωπαϊκής κάρτας από τους φορείς των άλλων κρατών μελών, οι οποίοι ενημερώνουν τους παρόχους υπηρεσιών υγείας στο έδαφός τους αντίστοιχα.
Άρθρο 6
Η απόφαση αριθ. 187 καταργείται από την 1η Ιανουαρίου 2006.
Άρθρο 7
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Ισχύει από την πρώτη ημέρα του μήνα, ο οποίος έπεται του μήνα της δημοσίευσής της.
Η πρόεδρος της διοικητικής επιτροπής
Θεοδώρα Τσοτσορού
(1) Βλέπε σελίδα 1 της παρούσας Επίσημης Εφημερίδας.
(2) Βλέπε σελίδα 4 της παρούσας Επίσημης Εφημερίδας.
(3) ΕΕ L 93 της 10.4.2003, σ. 40.
(4) COM(2003) 73 τελικό.
(5) EE L 149 της 5.7.1971, σ. 2.

Labels: 10
0
18